b'\n_START_ARTICLE_\nWhispering times\n_START_PARAGRAPH_\nWhispering times var en av de illegale avisene som ble utgitt under den tyske okkupasjonen av Norge under andre verdenskrig._NEWLINE_Whispering times begynte \xc3\xa5 komme ut i Oslo h\xc3\xb8sten 1941, rett etter at okkupantene hadde inndratt radioapparatene. Avisen brakte videre nyhetene i radiosendingene fra London, og ble etter hvert en sv\xc3\xa6rt popul\xc3\xa6r radioavis i hovedstaden._NEWLINE_Den f\xc3\xb8rste tiden besto publikasjonen kun av maskinskrevne ark med gjennomslag, men fra \xc3\xa5rsskiftet ble den stensilert. Den kom etter hvert regelmessig 5 \xe2\x80\x93 6 ganger i uken med et to siders nummer. Whispering times kom ogs\xc3\xa5 med en landsutgave p\xc3\xa5 \xc3\xa5tte sider. Denne ble hver uke spredt i st\xc3\xb8rre geografiske omr\xc3\xa5der. Erik Kr. Gravdahl var avisens redakt\xc3\xb8r. Andre sentrale personer var Arne Alexandersen og Christian Martol. Ellers deltok blant andre Eilert Eseth, Knut Eseth, Svanhild Granvin, Erling Gulbrandsen, Ingeborg Haabeth, Nanna Lynneberg, Finn Normann, Gunnar H. Stenberg og Fritz Sundene._NEWLINE_Avisen utkom til Gestapo slo til mot den i august 1942. Gravdal ble sendt til Tyskland som NN-fange. Andre som ble arrestert og sendt til Tyskland var Gulbrandsen og Haabeth. Ogs\xc3\xa5 Sundene ble tatt, og d\xc3\xb8de som NN-fange i Natzweiler. Stenberg, Normann og Eilert Eseth ble arrestert, og hans bror Knut ble tatt og sendt til Tyskland et \xc3\xa5r senere i forbindelse med annen illegal virksomhet._NEWLINE_En mindre publikasjon med samme navn ble laget av Mons Oppedal og Rolf S\xc3\xb8rensen, ogs\xc3\xa5 disse i Oslo. De ga ut et daglig nyhetsbrev, basert p\xc3\xa5 skrivemaskin og gjennomslag. Opplaget var 30 eksemplarer. Den ble ogs\xc3\xa5 sendt til Stavanger, der Torvald Larssen brukte den som manuskript og med dette som grunnlag spredte en lokal utgave. Da Oppedal og S\xc3\xb8rensen oppdaget den stensilerte Whispering times trodde de f\xc3\xb8rst det var et avtrykk av deres egen utgivelse, men de skj\xc3\xb8nte snart at dette var en annen avis.'